Tânăr reţinut de poliţiştii timişoreni pentru părăsirea locului accidentului
Polițiștii Biroului Rutier din cadrul Poliției Municipiului Timișoara au reținut un bărbat în vârstă de 32 de ani, bănuit de săvârșirea infracțiunii de părăsirea locului accidentului.
Potrivit IPJ Timiş, în 26 mai, polițiștii Biroului Rutier s-au sesizat din oficiu cu privire la faptul că la aceeasi dată, în jurul orei 04:00, un bărbat a condus un autoturism pe DJ 591, iar la un moment dat, pe raza localității Utvin, ar fi pierdut controlul asupra direcției de deplasare, părăsind partea carosabilă şi răsturnându-se.
În urma impactului au rezultat 2 victime, respectiv o femeie în vârstă de 30 de ani și un bărbat în vârstă de 33 de ani, pasageri în autoturism.
Conducătorul auto vinovat de producerea accidentului a părăsit locul faptei, iar, la scurt timp, ar fi revenit la locul evenimentului, ridicând autoturismul în cauză, modificând locul faptei.
În urma verificărilor efectuate de către polițiștii Biroului Rutier Timișoara, în aceeaşi zi, în jurul orei 22:00, a fost identificat și depistat conducătorul auto, un bărbat, în vârstă de 32 de ani, bănuit de comiterea faptei.
Poliţiştii au întocmit un dosar penal sub aspectul săvârșirii infracțiunilor de vătămare corporală din culpă, părăsirea locului accidentului fără încuviințarea poliției sau a procurorului și modificarea locului accidentului, conducătorul auto fiind reținut pentru 24 de ore și introdus în Centrul de Reținere și Arestare Preventivă din cadrul I.P.J. Caraș – Severin.